Bethel Music vandeesweek in SA te sienBethel Music is een van die mees gestroomde en afgelaaide gospelmusiekgroepe. (Foto: Bethel Music/Facebook) Daar is nog net ŉ paar uur oor voor die Amerikaanse gospelgroep, Bethel Music, se buitelug-aanbiddingskonsert by Loftus Versveld in Pretoria. “Dit is vir ons regtig ŉ groot geleentheid om vanaand en Saterdag oor kerk- en taalgrense heen bymekaar te kom en die Here te aanbid,” sê Hardus Zevenster, uitvoerende hoof van Radio Tygerberg, GROOTfm 90.5 én Die GROOT Ontbyt. Aanhangers kan uitsien na treffers soos “No Longer Slaves”, “It is Well”, “Goodness of God” en “Raise a Hallelujah” – wat veral gedurende die Covid-19-pandemie bekendheid verwerf het. Volgens Hardus is dit die eerste groot buitelug-gospelvertonings ná die Covid-19-pandemie. Bethel Music sou eers in 2019 en toe in 2020 na Suid-Afrika toe gekom het, maar daardie vertonings kon uiteraard nie plaasvind nie. Hy sê verder dat musiek soos dié van Bethel Music vir baie mense tydens die pandemie ŉ bron van hoop en inspirasie was wat hulle deur die swaar tye gedra het. “Ek dink nie ons moet die rol wat aanbiddingsmusiek gedurende daardie moeilike tyd in ons almal se lewens gespeel het, onderskat nie. Liedjies soos “Raise a Halleluja” het geweldig baie mense deurgedra. “Dit is altyd vir my ŉ riem onder die hart om te kan sien hoe kinders van die Here saam hulle Verlosser aanbid. Natuurlik aanbid mense op verskillende maniere, maar vir my gaan dit nie daaroor nie. Wat vir my so besonders is, is dat ons in ŉ omgewing kan wees waar daar vry aanbid kan word, maak nie saak in watter kerk jy is nie.” Hardus doen ŉ beroep op die publiek om waaksaam teen lokvalle te wees en kaartjies slegs op die amptelike kaartjieverkoper se webwerf te koop. Bethel Music tree ook op 25 Maart by die Meerendal Wynlandgoed in Kaapstad op. Kaartjies is tans by iTickets beskikbaar.